b'\n_START_ARTICLE_\nSamostan Adergas\n_START_SECTION_\nCerkev\n_START_PARAGRAPH_\nCerkev Marijinega oznanjenja hrani pomembne oltarne slike in romanski Marijin kip. Cerkev predstavlja enega najlep\xc5\xa1ih baro\xc4\x8dnih spomenikov na Slovenskem._NEWLINE_Martin Johann Schmidt (ali Kremser Schmidt), iz okolice mesta Krems ob Donavi, je avtor sedmih slik, ki krasijo glavnega in stranske oltarje. Schmidt je bil mojster svetlobe in teme ter ne\xc5\xbenih in toplih barv, zato so slike videti megli\xc4\x8daste. Med drugo svetovno vojno so Nemci \xc5\xbeeleli slike odpeljati v Nem\xc4\x8dijo. Za namero je zvedel nem\xc5\xa1ki duhovnik, ki je slu\xc5\xbeboval v Kranju. Doma\xc4\x8dini so po njegovem nasvetu, naj slike re\xc5\xa1ijo, te pono\xc4\x8di v najve\xc4\x8dji tajnosti zazidali. Po kon\xc4\x8dani vojni so jih spet postavili v oltarje. Cerkev hrani tudi \xc5\xa1tiri slike slovenskega slikarja Metzingerja. Kipi na oltarjih so leseni in obdelani tako, da posnemajo kamen._NEWLINE_Pro\xc4\x8delje cerkve vklju\xc4\x8duje zvonik in je \xc4\x8dlenjeno s \xc5\xa1tirimi kolosalnimi pilastri ter v sredini zaklju\xc4\x8deno s trikotnim \xc4\x8delom. Cerkev je oblikovno podobna ljubljanski kri\xc5\xbeevni\xc5\xa1ki cerkvi ali ljubljanskemu rotov\xc5\xbeu. Notranjost je dvoranska z dvema stranskima kapelama in kvadratnim prezbiterijem, \xc4\x8dlenjena s pilastri in paladijskim motivom._NEWLINE_Zvonik hrani tri bronaste Samassove zvonove._NEWLINE_Pod cerkvijo so grobnice nekaj sester in dveh duhovnikov.'